নেপালে ভয়াবহ ভূকম্পের রেশ এখনও কাটেনি। তারপর থেকে লাগাতার চলছে আফটারশক। এমনকী, একই অঞ্চলেই কম্পন মালুম হচ্ছে বারবার। এসবই কি কোনও অশনি সংকেত? আপনার-আমার এই শহরই বা কতটা নিরাপদ? বিশেষজ্ঞরা সন্দিহান। তবে ইতিমধ্যেই তত্‍পর পুরসভা। ভয়াবহ ভূকম্পনে লন্ডভন্ড নেপাল। কাঠমান্ডুসহ বিস্তীর্ণ এলাকা যেন নিমেষে ধ্বংসস্তূপ। মৃত্যুমিছিল অন্তহীন। একইসঙ্গে কেঁপেছে কলকাতাও। রাজপথে নেমে এসেছে শহর। পথঘাট চৌচির। তারপর গত কয়েকদিনে  মাটি কেঁপে উঠেছে বারবার। কখনও নেপালে কিংবা অন্য কোথাও। কয়েকবছর আগে সিকিমসহ গোটা উত্তরবঙ্গে ভূকম্পের সময়েও কেঁপে উঠেছিল কলকাতা। নেপালের পর আবার আতঙ্কের প্রহর গুণল শহর। আশঙ্কায় বিশেষজ্ঞরাও। শহরের পুরনো এলাকায় বিপদের আশঙ্কা আরও বেশি। নগরায়ণের সঙ্গে তাল মিলিয়ে দ্রুত বাড়ছে শহর। অঘটনের আশঙ্কা এড়াতে চাই  মুশকিল আসান। নেপালে ধ্বংসের রেশ এখনও কাটেনি। কলকাতায় অঘটন রুখতে কোমর বাঁধছে পুরসভা। ভূকম্পন নিয়ে সচেতনতা বাড়াতে সব পুরসভাকেই সতর্ক করেছে সরকার।